শিল্পীর আরেকটি সিরিজ ওজিং অর্থাৎ ‘বহমানধারা’। এই সিরিজের ২-সংখ্যক চিত্রে মুণ্ডুহীন এক মানুষের পিঠ দিয়ে গড়িয়ে পড়ছে রক্তধারা। দুনিয়াজুড়ে অহরহ ঘটমান রক্তাক্ত ঘটনাবলির প্রতীক যেন এটি। ঢাকায় দ্বাদশ এশীয় দ্বিবার্ষিক চারুকলা প্রদর্শনীর গ্র্যান্ড পুরস্কারপ্রাপ্ত ওমানের শিল্পী বুদোর আল-রাইয়ামির ভিডিও ইনস্টলেশনের কথা মনে পড়ে গেল। একটি উন্মুক্ত পিঠ রক্তে ভরে যাচ্ছে, দুটি হাত বেশ যন্ত্রসহকারে ব্যান্ডেজ কিংবা তুলা দিয়ে পিঠের রক্ত মুছে দিচ্ছে – এরপর আবার পিঠটা ভরে যাচ্ছে রক্তে। এ-কাজটির চেতনার সঙ্গে শারদ দাসের চিত্রকর্মটির সাযুজ্য আছে।